Mi ara nezzi ɣer unnerni n tsekla taqbaylit seg zik ar tura, ad d-naf d akken uqbel tasut tis 19, tella d timawit. Timenna n tsekla teqqen s aseḍru, d tagnit n tmenna anda amennay d unermas ttemlilin deg yiwen wadeg, deg yiwen wakud. Amennay yessawaḍ aḍris i unermas s taɣect-is. Tira xas tella, maca ur teggit ara. Tban-d kan deg kra n yittafttaren anda tella kra n tmedyazt yuran s yisekkilen n teɛrabt. Maca, ittafttaren-a, ur ten-sexdamen ara i tɣuri, meḥseb ur lḥan ara gar yimdanen.